الشايب : ما عليه يا اخوان وأنتم تتكلمون بهذا الموضوع ( اعتبروني المتمولس ولا تواخذوني لا قصدي شريف ) تذكرت قصة النمر والقرد والاسد ايام ما كانوا يتكلمون !.. يقولون النمر كل ما شاف القرد عطاه طراق وهو يقوله ليش مو لابس طاقية ؟.. وان لابس الطاقية عطاه المقسوم وهو يقول له ليش لابس طاقية ؟.. القرد من كثر الطراقات حمرت وزرقت خدوده زبن ( مفرد ازبنوا اللي راح نسمعها كثير هالصيف عند هبوب الغبار ) الأسد يشتكى !.. أرسل الأسد واحد من مطاريشه للنمر اللي حضر بالحال وهو يتراجف من الخوف !.. قال. له الأسد علامك على القرد ؟.. قال يا طويل العمر القرد فاقع مرارتي !.. قال الأسد ان كان جذا خل ضربك بحدود القانون !.. اشلون طال عمرك ؟.. اطلب منه يجيب لك تفاحة وان جابها حمراء لته كف قوله ليش ماجبتها صفراء ؟.. ما أطولها عليكم راح النمر وهو طاير من الفرحة بفكرة ملك الغابة العبقرية وأول ما شاف القرد قاله ( خذ ياله ) آدلف جيب لي تفاحة ؟.. وبما ان القرد تربية شوارع وما تطوف عليه هالسوالف جاب تفاحة حمراء وخضراء وصفراء !.. ولعت لمبة القهر عنده وطار عقله وعقبها صكه اصطار من اللي يحبه قلبك وقال له ليش لابس طاقية ؟.